ब्रिटेन के पूर्व PM बोरिस जॉनसन को लोन में मदद की थी, लेकिन अपॉइंटमेंट के दौरान ये बात छिपाई
BBC Chairman Richard Sharp Resigns Amid Loan Controversy यूनाइटेड किंगडम का नेशनल ब्रॉडकास्टर ब्रिटिश ब्रॉडकास्टिंग कॉर्पोरेशन यानी BBC के चेयरमैन रिचर्ड शार्प ने इस्तीफा दे दिया है।
यूनाइटेड किंगडम का नेशनल ब्रॉडकास्टर ब्रिटिश ब्रॉडकास्टिंग कॉर्पोरेशन यानी BBC के चेयरमैन रिचर्ड शार्प ने इस्तीफा दे दिया है। ब्रिटेन के तत्कालीन प्रधानमंत्री बोरिस जॉनसन को 2020 में मिले लोन से जुड़े केस के कारण उन्होंने इस्तीफा दिया है। यूके के संडे टाइम्स ने इसे लेकर एक रिपोर्ट पब्लिश की थी, जिसके बाद शार्प पर इस्तीफे का दबाव बढ़ने लगा था।
रिपोर्ट में आरोप लगाया गया था कि जॉनसन ने शार्प की चेयरमैन के तौर पर नियुक्ति के लिए सिफारिश की थी। सिफारिश से पहले बोरिस जॉनसन को 800,000 पाउंड यानी करीब 8.15 करोड़ रुपए के लोन के लिए गारंटी अरेंज करने में शार्प ने मदद की थी।
शॉर्प ने लोन में अपनी भूमिका की बात छिपाई
शार्प ने शुक्रवार को ऑफिशियल रिपोर्ट के बाद इस्तीफा दिया है। ऑफिशियल रिपोर्ट में कहा गया है कि उन्होंने सार्वजनिक नियुक्तियों के नियमों का उल्लंघन किया है। जांच में पाया गया था कि जॉब इंटरव्यू के दौरान शॉर्प ने जॉनसन के लोन में अपनी भूमिका का जिक्र नहीं किया था।
वह जून तक अंतरिम चेयरमैन बने रहेंगे। शार्प के इस्तीफे के बाद BBC बोर्ड ने कहा- 'हम रिचर्ड के फैसले को स्वीकार करते हैं।' शार्प एक बैंकर और रॉयल एकेडमी ऑफ आर्ट्स के पूर्व चेयरमैन भी रह चुके हैं। जनवरी 2021 में उन्हें BBC चेयरमैन के तौर पर अपॉइंट किया गया था।
BBC के रॉयर चार्टर के तहत होती है नियुक्ति
बीबीसी के रॉयल चार्टर के अनुसार BBC चेयरमैन की नियुक्ति PM और डिजिटल, कल्चर, मीडिया और स्पोर्ट सेक्रेटरी (DCMS) की सिफारिश पर ब्रिटिश मोनॉर्क करते हैं। शार्प को उस समय के DCMS सेक्रेटरी ओलिवर डाउडेन और तत्कालीन PM जॉनसन की सिफारिश पर नियुक्त किया गया था। BBC चेयरमैन के अपॉइंटमेंट में BBC का कोई रोल नहीं होता है।
संडे टाइम्स की रिपोर्ट के बाद बीबीसी स्टाफ को संबोधित एक मेमो में, शार्प ने कहा था: 'मैं लोन लेने या गारंटी की व्यवस्था करने में शामिल नहीं था, और मैंने किसी भी फाइनेंसिंग की व्यवस्था नहीं की। मैंने सिर्फ कैबिनेट सेक्रेटरी से पीएम के कजन सैम बेलीथ को इंट्रोड्यूज कराया था। मेरा पूरा विश्वास है कि मुझे योग्यता के आधार पर नियुक्त किया गया था।'
BBC क्या है और इसके मालिक कौन हैं?
ब्रिटिश ब्रॉडकास्टिंग कॉर्पोरेशन यूनाइटेड किंगडम का नेशनल ब्रॉडकास्टर है। ये दुनिया के सबसे पुराने और बड़े मीडिया हाउस में से एक है। इसके पूरी दुनिया में करीब 35 हजार कर्मचारी हैं। यह 40 भाषाओं में खबरें प्रसारित करता है।
18 अक्टूबर 1922 को बीबीसी की शुरुआत एक प्राइवेट कंपनी के तौर पर हुई। 1926 में इसे यूनाइटेड किंगडम ने सरकारी संस्था बना दिया। तब से आज तक बीबीसी रॉयल चार्टर के तहत संचालित होती है। हालांकि अपनी कवरेज के लिए ये पूरी तरह स्वतंत्र है।
रॉयल चार्टर में बीबीसी का उद्देश्य भी लिखा है। इसके मुताबिक, 'बीबीसी को यूनाइटेड किंगडम के सभी हिस्सों और पूरी दुनिया के लोगों की समझ बनाने के लिए विधिवत सटीक और निष्पक्ष समाचार, करेंट अफेयर्स और तथ्यात्मक प्रोग्रामिंग प्रदान करनी चाहिए।'
बीबीसी की हिंदुस्तानी सेवा ने अपना पहला प्रसारण 11 मई 1940 को किया। इसी दिन विंस्टन चर्चिल ब्रिटेन के प्रधानमंत्री बने थे। बीबीसी हिन्दुस्तानी सर्विस का उद्देश्य द्वितीय विश्व युद्ध के दौरान भारतीय उपमहाद्वीप के सैनिकों तक समाचार पहुंचाना था।
बांग्लादेश की लड़ाई हो या इंदिरा गांधी की हत्या या फिर कोई और बड़ी अंतरराष्ट्रीय घटना। कई मौकों पर बीबीसी ने सबसे पहले खबरें दीं, जिससे लोगों का भरोसा बना। 2001 में बीबीसी हिंदी डॉट कॉम की शुरुआत हुई और फिर अन्य भारतीय भाषाएं जुड़ती गईं।